Z A P I S N I K
s 11. sjednice Gradskog vijeća Grada Čazme 
održane 14. svibnja 2026. godine (četvrtak), u Multifunkcionalnom centru u Čazmi, 
s početkom u 16:30 sati

NAZOČNI:
1. Bart, Filip
1. Baćani, Nedeljka 
1. Frljužec, Mario
1. Galović, Božidar 
1. Grčić, Igor
1. Jančić, Žarko
1. Jurina, Jurica – zamjena za Habijančić Marijana
1. Katić, Antonio
1. Kezele, Danijela
1. Pavlović, Dražen
1. Perčec, Nikolina
1. Vrbanić, Ines
1. Žugaj, Ivana

Ostali prisutni: Gradonačelnica Grada Čazme - Valentina Čanađija, Dragana Štaba Posavac - pročelnica Upravnog odjela za proračun, financije, gospodarstvo i EU fondove, Marina Sikora - pročelnica Upravnog odjela za komunalno gospodarstvo, uređenje prostora i zaštitu okoliša, Snježana Mišković - odsjek za financije Grada Čazme, Ivana Markonić Đuran - ravnateljica Dječjeg vrtića Pčelica, Čazma, Zdravko Jorgić - v.d. ravnatelja OŠ Čazma,  Maja Cepetić Rogić - ravnateljica Centra za kulturu i Muzeja Grada Čazme, Vinka Jelić Balta - ravnateljica Gradske knjižnice Slavka Kolara, Čazma, Tihomir Brnjanec - zapovjednik JVP Grada Čazme, Marijan Galović - direktor trgovačkog društva Komunalije d.o.o., Martina Dončević - Turistička zajednica Čazma, Amy Kezele - predstavnica Savjeta mladih Grada Čazme, Vesna Ruklić -Super portal i Ivana Popilovski u svojstvu zapisničarke.
Sjednicu je otvorio predsjednik Igor Grčić, pozdravivši prisutne. 

Po provedenoj prozivci, utvrđeno je da sjednici prisustvuje trinaest (13) vijećnika i Jurica Jurina kao zamjena za vijećnika Marijana Habijančića, a nakon aktivacije mandata stavljenog u mirovanje. Utvrđeno je da postoji kvorum za održavanje sjednice i valjano odlučivanje. 

. Točka 1.
Predsjednik Gradskog vijeća predlaže sljedeći 

D N E V N I    R E D

1. Usvajanje Dnevnog reda;
Dnevni red 11. sjednice jednoglasno je usvojen s trinaest (13) glasova.
2. Usvajanje Zapisnika s 10. sjednice Gradskog vijeća;
Predsjednik Gradskog vijeća daje na usvajanje Zapisnika s 10. sjednice Gradskog vijeća. Nije bilo primjedbi na Zapisnik. Zapisnik s 10. sjednice Gradskog vijeća usvojen je s deset (10) glasova ZA i tri (3) SUZDRŽANA glasa. 
3. Aktualni sat (informacije, upiti i prijedlozi);
Za aktualni sat pristigla su dva vijećnička pitanja. Vijećnica Ivana Žugaj otvorila je pitanje budućih ulaganja u vatrogasnu infrastrukturu na području grada, posebno vezano uz nadogradnju objekta Javne vatrogasne postrojbe i obnovu vatrogasnih domova.
„Zanima me planira li Grad Čazma u narednom razdoblju povećati ulaganja u vatrogasnu infrastrukturu, konkretno u nadogradnju objekta Javne vatrogasne postrojbe za što je već ranije pripremljena dokumentacija, kao i u daljnju obnovu vatrogasnih i društvenih domova na području grada. Grad Čazma trenutačno nema izrađenu cjelovitu analizu stanja vatrogasnih domova kao ni društvenih, a kao jedinica u petoj kategoriji razvijenosti imamo i ograničene mogućnosti financiranja putem europskih fondova. Smatram da je nužno sustavno pristupiti ovom pitanju kroz proračun, izraditi službenu analizu stanja svih vatrogasnih objekata, procijeniti njihovo građevinsko stanje i funkcionalnost te izraditi plan prioriteta ulaganja.“
Na pitanje je odgovorila gradonačelnica Čazme Valentina Čanađija koja je istaknula kako Grad već priprema određene projekte i obilazak vatrogasnih domova.
„Što se tiče hale Javne vatrogasne postrojbe, čekamo natječaj iz europskih fondova kako bismo se mogli prijaviti. Što se tiče domova dobrovoljnih vatrogasnih društava, načelno smo se dogovorili da idući tjedan zajedno obiđemo svaki dom kako bismo vidjeli stvarno stanje na terenu. Mogu reći da smo se usuglasili da ćemo kroz ovogodišnji LAG natječaj prijaviti obnovu doma u Siščanima koji bi trebao ići u potpunu obnovu, a nakon obilaska ostalih objekata napravit ćemo detaljnu analizu prioriteta i potrebnih ulaganja.“ 
Dodala je kako su pojedini zahtjevi dobrovoljnih vatrogasnih društava već realizirani.
„DVD-u Miklouš prošli smo tjedan priključili vodu i osigurali laptop koji su tražili. Sve ono što je do sada bilo prioritet i što su društva tražila, pokušali smo omogućiti. Za ostale potrebe dogovarat ćemo se nakon obilaska svih domova i izrade troškovnika kako bismo vidjeli što je najhitnije“, kazala je gradonačelnica
Drugo pitanje postavila je vijećnica Ines Vrbanić koja je pitala smatraju li u Gradu da je za vođenje institucija i udruga na području grada potrebno odgovarajuće obrazovanje, na što je gradonačelnica odgovorila potvrdno.

4. Razmatranje Izvješća Mandatnog povjerenstva o mandatu člana Gradskog vijeća; 
Predsjednica Mandatnog povjerenstva Ines Vrbanić podnijela Izvješće o podnesenom pisanom zahtjevu vijećnika Jurice Jurine od 30. travnja 2026. godine za nastavak obnašanja dužnosti člana Gradskog vijeća, odnosno aktivaciju mandata. Vijećnik Jurica Jurina izabran je na lokalnim izborima u svibnju 2025. godine s Kandidacijske liste grupe birača (nositelj Dinko Pirak), a svoj je mandat stavio u mirovanje iz osobnih razloga 10. lipnja 2025. godine.
Budući da je protekao zakonski rok od najmanje šest mjeseci mirovanja mandata sukladno Zakonu o lokalnim izborima, Mandatno povjerenstvo je utvrdilo da podneseni zahtjev ispunjava sve zakonske preduvjete. Tijekom razdoblja mirovanja, dužnost zamjenika vijećnika sukcesivno su, uslijed kasnijih opravdanih mirovanja zamjenika (Tee Tišljar Premuž i Leona Kancira), obnašali članovi s liste, pri čemu je dužnost zamjenika vijećnika posljednji obnašao Marijan Habijančić. Sukladno zakonskim odredbama, mirovanje mandata Jurici Jurini prestaje osmog dana od dana podnošenja zahtjeva, kada ujedno prestaje i zamjenski mandat Marijanu Habijančiću.
Gradsko vijeće primilo je na znanje Izvješće Mandatnog povjerenstva te je jednoglasno većinom glasova donijelo Zaključak kojim se utvrđuje prestanak mirovanja mandata vijećniku Jurici Jurini i prestanak mandata zamjeniku Marijanu Habijančiću.
Nakon zahvale Marijanu Habijančiću na dosadašnjem sudjelovanju i radu u Gradskom vijeću Grada Čazme, predsjednik Gradskog vijeća pozvao je vijećnika Juricu Jurinu da prisegne i time preuzme vijećničku dužnost.
Vijećnik Jurica Jurina je potom položio svečanu prisegu.
5. Razmatranje prijedloga i usvajanje Procjene rizika od velikih nesreća za područje Grada Čazme (Revizija 3/2026);
Predsjednik Gradskog vijeća daje riječ vijećniku Filipu Bartu, ujedno i načelniku Stožera civilne zaštite Grada Čazme da obrazloži donošenje Procjene rizika od velikih nesreća za područje Grada Čazme prema izvršenoj reviziji u ožujku 2026. godine. Filip Bart daje sljedeće obrazloženje:
Sukladno Zakonu o sustavu civilne zaštite i Pravilniku o smjernicama za izradu procjena rizika, Gradsko vijeće ima obvezu obnavljati Procjenu rizika u razdoblju od najduže tri godine. Predloženom Revizijom III. ujedno su otklonjeni nedostaci utvrđeni nalazom Odjela inspekcije Službe civilne zaštite iz ožujka 2025. godine.  U dokumentu su detaljno definirani i analizirani rizici te prijetnje na području Grada Čazme (potres, poplava, epidemije/pandemije, ekstremne vremenske pojave – visoke temperature i suša, požari otvorenog tipa te nuklearne i radiološke nesreće). Također je provedena analiza sustava i operativnih snaga civilne zaštite Grada.  Za izradu dokumenta gradonačelnica je osnovala Radnu skupinu, uz stručnu pomoć ovlaštenog konzultanta VIZOR d.o.o. iz Varaždina. Cjelokupni dokument i problematiku sustava civilne zaštite razmatrao je i novoosnovani Stožer civilne zaštite Grada Čazme na sjednici održanoj 12. svibnja 2026. godine. Nakon što Gradsko vijeće usvoji ovu Reviziju III., gradonačelnica će odobriti novoizrađeni Plan djelovanja civilne zaštite Grada Čazme, koji služi kao interni dokument za operativno djelovanje i odgovor na procijenjene prijetnje.  Financijska sredstva za provedbu ove Odluke osigurana su u Proračunu Grada Čazme
Gradsko vijeće Grada Čazme jednoglasno je usvojilo Procjenu rizika od velikih nesreća za područje Grada Čazme.


6. Razmatranje prijedloga i donošenje Zaključka o usvajanju Izvješća o izvršenju Plana djelovanja u području prirodnih nepogoda za 2025. godinu za područje Grada Čazme;
Izvješće o izvršenju Plana djelovanja prethodno je dostavljeno svim vijećnicima uz radne materijale za ovu sjednicu te je ono dio ovog zapisnika. U svom pisanom Izvješću, gradonačelnica Grada Čazme istaknula je kako je podnošenje ovog izvješća zakonska obveza na temelju Zakona o ublažavanju i uklanjanju posljedica prirodnih nepogoda, a odnosi se na Plan djelovanja koji je usvojen na 24. sjednici Gradskog vijeća, dana 12. prosinca 2024. godine.
Izvješće sadržava sljedeće: Tijekom lipnja, srpnja i kolovoza 2025. godine šire područje Grada Čazme pogodila je jaka suša koja je uzrokovala velike štete na poljoprivrednim površinama. Na prijedlog Gradskog povjerenstva i gradonačelnice, župan Bjelovarsko-bilogorske županije proglasio je prirodnu nepogodu 1. rujna 2025. godine.
U propisanom roku zaprimljene su ukupno 269 prijave štete od strane građana. Ukupna obračunata šteta na raznim poljoprivrednim kulturama iznosila je 4.200.777,20 EUR, o čemu je konačno izvješće dostavljeno Županijskom povjerenstvu i uneseno u Registar šteta.
Do dana izrade ovog izvješća, Grad Čazma još nije zaprimio službenu Odluku Vlade Republike Hrvatske o visini i dodjeli financijskih sredstava pomoći za ublažavanje i uklanjanje posljedica navedene prirodne nepogode.
Nakon provedenog glasovanja, Gradsko vijeće Grada Čazme jednoglasno je usvojilo Izvješće o izvršenju Plana djelovanja u području prirodnih nepogoda za 2025. godinu za područje Grada Čazme.
7. Razmatranje Izvješća Javne vatrogasne postrojbe za 2025. godinu 
Uvodno izlaganje podnio je zapovjednik JVP Grada Čazme, Tihomir Brnjanec. Istaknuo je kako je Javna vatrogasne postrojba tijekom 2025. godine uspješno, profesionalno i u skladu sa zakonskim okvirima izvršila sve zadaće na planu zaštite od požara, spašavanja ljudi i imovine te prevencije ugroza na području Grada Čazme. Posebno je naglašen kontinuirani rad na operativnoj spremnosti, preventivnim aktivnostima, održavanju opreme i vozila te izvrsna suradnja s dobrovoljnim vatrogasnim društvima na terenu.
Izvješće o radu prethodno je dostavljeno svim vijećnicima uz radne materijale za ovu sjednicu te je ono dio ovog zapisnika.
Nakon provedenog glasovanja, Gradsko vijeće Grada Čazme jednoglasno je usvojilo Izvješće o radu Javne vatrogasne postrojbe Grada Čazme za 2025. godinu.
8. Razmatranje prijedloga i donošenje Godišnjeg izvještaja o izvršenju:
a). Proračuna Grada Čazme za 2025. godinu 
Gradonačelnica Grada Čazme razmatrala je Nacrt Godišnjeg izvještaja o izvršenju Proračuna Grada Čazme za 2025. godinu te je donijela zaključak o njegovom utvrđivanju i uputila ga Gradskom vijeću na razmatranje i donošenje. Predsjednik Gradskog vijeća poziva izvjestiteljicu po istom prijedlogu, Draganu Štaba Posavec, pročelnicu Upravnog odjela za proračun, financije, gospodarstvo i EU fondove Dragana Štaba Posavac. Štaba Posavec je izvijestila o sljedećem: 
Izvršenje proračuna prikaz je svega što se radilo tijekom protekle godine i pokazuje smjer u kojem se Grad kretao. Vidljiv je trend porasta prihoda i primitaka koji u konsolidiranom izvještaju s proračunskim korisnicima iznose 12,4 milijuna eura, dok rashodi i izdaci iznose 12,5 milijuna eura. Posebno želim naglasiti rast prihoda od poreza, prvenstveno poreza na dohodak, što nam omogućava financiranje investicija i realizaciju projekata koji su vidljivi na području grada i prigradskih naselja – rekla je Štaba Posavac.
Istaknula je kako su među važnijim projektima bili završetak Kulturnog centra, rekonstrukcija zgrade za potrebe Dječjeg vrtića Pčelica u Gornjem Dragancu i početak dogradnje OŠ Čazma
Također je vidljiv rast rashoda za proračunske korisnike iz godine u godinu, što pokazuje kontinuirana ulaganja Grada u različita područja djelovanja lokalne samouprave. Najveći dio tih rashoda odnosi se na zaposlene, pri čemu Grad nema značajan prostor za utjecaj jer su plaće i prava zaposlenika velikim dijelom određeni kolektivnim ugovorima na državnoj razini. 
Nakon izlaganja, otvorena je rasprava. Riječ je zatražila vijećnica Ines Vrbanić uz pitanja: „Koliko je projekata u 2025. godini prijavila Razvojna agencija Čazma s obzirom na to da je potrošeno 250.000.00 EUR? Zašto su iz projekta LAG-a obećana određena sredstva i tko piše taj projekt? Do kada je rok za prijavu projekta LAG-a?“
Na pitanje vijećnice Vrbanić, odgovorila je pročelnica Štaba Posavec da će konkretan odgovor poslati elektroničkom poštom nakon konzultacija s ravnateljicom Razvojne agencije. Nastavno navela je da je u 2025. godini prijavljen projekt Fondu za zaštitu okoliša i energetsku učinkovitost za nabavu aparata za povrat ambalaže za poduzeće Komunalije, kontinuirano se radilo na provedbi završetka Kulturnog centra, dječjeg vrtića i EU fondovima za dogradnju škole, projekta PUN ruksak znanja, projekta Erasmus Razum što je evidentno u izvršenju proračuna. Također navodi da prijava novih projekata u 2026. godini ovisi o pozivima i natječajima koji će se provoditi.
Sljedeće pitanje postavila je vijećnica Žugaj vezano za 20% prihoda koji nisu ostvareni. Dragana Štaba Posavec odgovara da se radi o ostvarenih 76% planiranih prihoda i 80% rashoda u 2025. godini te navodi kako je rebalans proračuna bio prilično kasno, netom prije donošenja proračuna za 2026. godinu te se po rebalansu jedino 100% izvršenje može ostvariti ako su prihodi u jednakim mjesečnim iznosima. Navela je da su prihodi od poreza na dohodak u trendu rasta, prihodi od komunalne naknade u istom trendu, a od  komunalnog doprinosa u porastu kao i prihodi od zakupa državnog zemljišta i iskapanja ruda i minerala. Napominje da svi rashodi koji nastaju trebaju biti svrsishodni za cijelo društvo. 
Vijećnica Vrbanić komentira kako je logično da nema povećanja prihoda za komunalnu naknadu budući da tek u travnju i svibnju građanima pristižu računi na što joj pročelnica Štaba Posavec odgovara kako se radi o izvršenju proračuna iz 2025. godine te da su vidljivi svi provođeni projekti od kojih je za proračun Grada Čazme najizdašniji financijski projekt dogradnje OŠ Čazma te nema prostora za nove projekte. 
Predsjednik Gradskog vijeća daje na glasovanje točku 8.a. Godišnji izvještaja o izvršenju Proračuna Grada Čazme za 2025. godinu koje je prihvaćen s osam (8) glasova ZA i pet (5) suzdržanih glasova vijećnika.
b) Programa građenja komunalne infrastrukture na području Grada Čazme za 2025. godinu
Nije bilo rasprave pod točkom 8.b. 
Izvješće o izvršenju Programa građenja komunalne infrastrukture u 2025. godini na području Grada Čazme usvojen je s devet (9) glasova ZA i četiri (4) suzdržana glasa.

c) Programa održavanja komunalne infrastrukture na području Grada Čazme za 	2025. godinu
Nije bilo rasprave pod točkom 8.c. 
Izvješće o izvršenju Programa održavanja komunalne infrastrukture u 2025. godini na području Grada Čazme usvojen je s devet (9) glasova ZA i četiri (4) suzdržana glasa.
     
 d) Programa korištenja naknada za zadržavanje nezakonito izgrađenih zgrada u     prostoru za 2025. godinu
Nije bilo rasprave pod točkom 8.d. 
Izvješće o izvršenju Programa korištenja naknada za zadržavanje nezakonito            izgrađenih zgrada u prostoru za 2025. godinu usvojen je s devet (9) glasova ZA i četiri (4) suzdržana glasa.
        
e) Programa korištenja sredstava od raspolaganja poljoprivrednim zemljištem u vlasništvu Republike Hrvatske na području grada Čazme za 2025. godinu.
Nije bilo rasprave pod točkom 8.e.
Izvješće o izvršenju Programa korištenja sredstava od raspolaganja poljoprivrednim zemljištem u vlasništvu Republike Hrvatske na području grada Čazme za 2025. godinu
Usvojeno je s osam (8) glasova ZA i pet (5) suzdržanih.

f) Programa utroška sredstava od prodaje stanova na kojima postoji stanarsko pravo za 2025. godinu
Nije bilo rasprave pod točkom 8.f.
Izvješće o izvršenju  Programa utroška sredstava od prodaje stanova na kojima postoji stanarsko pravo za 2025. godinu usvojeno je s deset (10) glasova ZA i tri (3) suzdržana glasa.

g) Programa utroška sredstava šumskog doprinosa za 2025. godinu
Nije bilo rasprave pod točkom 8.g.
Izvješće o izvršenju Programa utroška sredstava šumskog doprinosa za 2025. godinu usvojeno je s deset (10) glasova ZA i tri (3) suzdržana glasa.

h) Programa javnih potreba u kulturi na području Grada Čazme za 2025. godinu
Nije bilo rasprave pod točkom 8.h.
Izvješće o izvršenju Programa javnih potreba u kulturi na području Grada Čazme za 2025. godinu usvojeno je s devet (9) glasova ZA i četiri (4) suzdržana glasa. 

i) Programa javnih potreba u socijalnoj skrbi  na području Grada Čazme za 2025. godinu
Nije bilo rasprave pod točkom 8.i.
Izvješće o izvršenju Programa javnih potreba u socijalnoj skrbi na području Grada Čazme za 2025. godinu usvojeno je s deset (10) glasova ZA i tri (3) suzdržana glasa.

j) Programa javnih potreba u predškolskom odgoju i obrazovanju Grada Čazme za 2025. godinu
Nije bilo rasprave pod točkom 8.j.
Izvješće o izvršenju Programa javnih potreba u predškolskom odgoju i obrazovanju na području Grada Čazme za 2025. godinu usvojeno je s devet (9) glasova ZA i četiri (4) suzdržana glasa.

k) Programa javnih potreba u osnovnom školstvu Grada Čazme za 2025. godinu
Nije bilo rasprave pod točkom 8.k.
Izvješće o izvršenju Programa javnih potreba u osnovnom školstvu na području Grada Čazme za 2025. godinu usvojeno je s devet (9) glasova ZA i četiri (4) suzdržana glasa.

l) Programa javnih potreba u sportu na području Grada Čazme za 2025. godinu
Nije bilo rasprave pod točkom 8.l.
Izvješće o izvršenju Programa javnih potreba u sportu na području Grada Čazme za 2025. godinu usvojeno je s devet (9) glasova ZA i četiri (4) suzdržana glasa.

9. Razmatranje prijedloga i donošenje Odluke o sufinanciranju djelatnosti privatnih vrtića i obrta za čuvanje djece na području Grada Čazme
Predsjednik Gradskog vijeća predlaže da se donese Odluka u sufinanciranju djelatnosti privatnih dječjih vrtića i obrta za čuvanje djece na području Grada Čazme koja je bila na dnevnom redu na 10. sjednici te nije usvojena. Nova Odluka je jasnije definirana, a ista ja poslana u materijalima za 11. sjednicu Gradskog vijeća. Otvara se rasprava o ovom pitanju.
Riječ je zatražila vijećnica Ines Vrbanić te je postavila niz pitanja:
Zašto je u Odluci navedeno da dijete i barem jedan roditelj imaju prebivalište na području Grada Čazme što nije slučaj za prednost upisa u gradski vrtić?
Koliko je djece ostalo na isti čekanja?
Provjeriti imovinsko stanje roditelja koji su upisali djecu u obrt za čuvanje djece?
Vijećnica Vrbanić nastavno konstatira da je bolje planirana sredstva iz proračuna u iznosu od 25.000,00 EUR uložiti u gradski vrtić.
Slijedio je odgovor ravnateljice DV Pčelica, Čazma, Ivane Markonić Đuran: Na listi čekanja ostalo je samo nekoliko djece čiji su roditelji nezaposleni, a neka djeca zaposlenih roditelja koja su svoje mjesto dobili u gradskom vrtiću, odlučili su se za upis djeteta u obrt za čuvanje djece.
Gradonačelnica Valentina Čanađija potom objašnjava kako se isti iznos sufinanciranja odnosi za pojedino dijete upisano u gradski vrtić i u obrt za čuvanje djece. Roditelji imaju pravo zatražiti gdje će upisati svoje dijete uz uvjet da ostvare pravo upisa na temelju Pravilnika o e-upisu. Ove godine upisi u DV Pčelica traju od 8. do 15. svibnja kada će se utvrditi konačne liste čekanja. Trenutačno u Čazmi postoji samo jedan obrt koji ispunjava sve uvjete za smještaj djece.
Za riječ se javio vijećnik Dražen Pavlović koji konstatira da će on glasati za ovu Odluku i smatra da je na prethodnoj sjednici Gradskog vijeća došlo do nespretne komunikacije. Navodi kako se u medijima pisalo o suzdržanim vijećnicima čija je odluka glasanja dovela do pitanja među građanima je li zbog njihove ne podrške obrt za čuvanje djece ostao bez sufinanciranja. Smatra da je nova Odluka napisana dobro te je iz nje sve jasno. 
Vijećnica Žugaj uključila se u raspravu te također navodi kako joj se predložena Odluka ne sviđa budući da nisu isti uvjeti kao za upis u gradski vrtić, a to je uvjet da su oba roditelja zaposlena. Također navodi da smatra kako je bolje ulagati u gradski vrtić, a privatno neka bude privatno. 
Vijećnica Vrbanić ponovo uzima riječ te ponavlja da je bolje novac iz proračuna uložiti u gradski vrtić s obzirom na to da postoje veliki troškovi infrastrukture, najma, režija, a ovako se, smatra, čini da se ide na sufinanciranje samo kako obrt ne bi propao i koji opstaje samo radi petero povlaštene djece. Navodi kako postoje dugovanja za najam i režije u vrtiću koji se nalazi u DVD-u Čazma.
Ravnateljica Markonić Đuran objašnjava kako se zbog prelaska u riznicu dogodila situacija, radi informatičkog sustava, u kojoj su računi za prosinac 2025. i siječanj i veljaču 2026. za područni vrtić u DVD-u Čazma primljeni tek 11. ožujka 2026., a račun za ožujak u svibnju.
Predsjednik Gradskog vijeća radi izostanka Pročelnice Upravnog odjela za društvene djelatnosti i pravne poslove Ane Dujić, daje riječ Ivani Popilovski, stručnoj suradnici za obrazovanje i socijalnu skrb, da obrazloži pitanja vezana uz sufinanciranje privatnih dječjih vrtića i  obrta za čuvanje djece na području grada Čazme. Vijećnica Vrbanić smatra da Popilovski nema pravo govoriti na sjednici Gradskog vijeća za što joj predsjednik Igor Grčić daje dvije uzastopne opomene. Popilovski navodi sljedeće:
Glavni cilj ove Odluke je osigurati da roditelji čija djeca, zbog popunjenosti kapaciteta, ne mogu pohađati gradski vrtić, imaju identične financijske uvjete kao i oni čija su djeca upisana u Dječji vrtić „Pčelica“ Čazma. Cilj je izjednačiti financijski teret za sve roditelje u Čazmi. Bez ovoga, roditelji čija djeca ostanu „ispod crte“ u gradskom vrtiću bili bi primorani plaćati punu ekonomsku cijenu privatnog smještaja, što je diskriminatorno. Odluka se primarno odnosi na djecu koja su ostala na listi čekanja zbog popunjenosti gradskog vrtića. Zakon o dadiljama izravno predviđa da jedinice lokalne samouprave sudjeluju u sufinanciranju te djelatnosti sukladno svojim programima. Grad pokriva razliku između ekonomske cijene koju utvrdi Upravno vijeće DV „Pčelica“ i iznosa koji plaćaju roditelji u gradskom vrtiću. Ako je privatni pružatelj usluge jeftiniji ili skuplji od gradskog vrtića, Grad će sufinancirati samo do te niže, odnosno do ekonomske cijene gradskog vrtića. Također, moguće je da neki roditelji smatraju da je zbog individualnih potreba pojedine djece u obrtu za čuvanje djece, u kojem nije velika grupa, kao što je bio slučaj u dječjem vrtiću da su grupe s prekobrojnom djecom, jer su svi „morali“ biti upisani, za djecu bolja skrb.
Riječ je tražio vijećnik Dražen Pavlović koji kaže da Popilovski smatra da u gradskom vrtiću za djecu nije dobra skrb. 
Vijećnica Neda Bačani uključila se u raspravu te govori kako iz svog vlastitog iskustva i dugogodišnjeg rada kao medicinska sestra na odjelu pedijatrije i u dječjem dispanzeru zna kako je za pojedinu djecu, radi različitih dijagnoza, bolje da borave u skupinama s manje djece nego u velikim kolektivima, te da se roditeljima radi različitih ponavljajućih bolesti često sugerira da djecu čuvaju bake ili dadilje.
Vijećnik Jurica Jurina također se uključio u raspravu te je postavio pitanje hoće li roditelji imati pravo izbora upisa u gradski vrtić ili u obrt za dadilje te što će biti s djecom ako ima mjesta u gradskom vrtiću za sve.
Odgovor je dala ravnateljica dječjeg vrtića Ivana Markonić Đuran koja navodi da svatko ima pravo izbora, te koliko je upućena, neki roditelji su i podnijeli zahtjev za upis u gradski vrtić, a roditelji odabiru ono što smatraju da je najbolje za njihovo dijete. Također navodi da su kriteriji za upis u privatni dječji vrtić ili obrt za čuvanje djece potpuno isti kao i kriteriji za upis u gradski vrtić u koji se također mogu upisati djeca čiji jedan roditelj i dijete u trenutku upisa ima prebivalište na području Čazme. 
Riječ je potom zatražila Dragana Štaba Posavac, Pročelnica upravnog odjela za proračun, financije, gospodarstvo i EU fondove u Gradu Čazmi te zaključuje kako joj nije jasno zbog čega se pojedini vijećnici odupiru donošenju ove Odluke kada je u Proračunu Grada, sukladno Programu javnih potreba u predškolskom odgoju planirano 25.000,00 EUR za djecu. Također, prema Zakonu o lokalnoj samoupravi nigdje ne piše da grad mora imati gradski vrtić, koji srećom u Čazmi imamo, te je sufinanciranje u ovom smislu dužnost jedinice lokalne samouprave. Smatra da je svaka Odluka podložna promjenama te ako će biti potrebe, može se promijeniti i ova.
Više nije bilo rasprave po ovoj točci dnevnog reda te je predsjednik Gradskog vijeća pozvao vijećnike na glasovanje. 
Gradsko vijeće Grada Čazme donosi Odluku o sufinanciranju djelatnosti privatnih vrtića i obrta za čuvanje djece na području Grada Čazme s osam (8) glasova ZA i pet (5) suzdržanih.
10.  Razmatranje prijedloga i donošenje Zaključka o upućivanju prijedloga kandidata za suce porotnike Općinskog suda u Bjelovaru 
Predsjednik Gradskog vijeća predlaže da se donese Zaključak o upućivanju prijedloga kandidata za suce porotnike za mladež pri Općinskom sudu u Bjelovaru s obzirom na to da prema Zahtjevu Bjelovarsko-bilogorske županije, aktualnim sucima porotnicima za mladež, u listopadu ove godine ističe mandat.  Uz materijale za sjednicu Gradskog vijeća, vijećnici su dobili materijale vezane uz ovu točku. Predloženo je da ispred Grada Čazme, suci porotnici za mladež u novom mandatu budu prosvjetne djelatnice: Lidija Osman, Marijana Piršić Tijan, Tatjana Ravlić i Lorena Žugec.
Gradsko vijeće Grada Čazme jednoglasno, s trinaest (13) glasova ZA,  donosi Zaključak o upućivanju prijedloga kandidata za suce porotnike Općinskog suda u Bjelovaru.


Više nije bilo pitanja ni prijedloga. 11. sjednica Gradskog vijeća Grada Čazme zaključena je  u 17:40 sati.

Zapisničarka:							Predsjednik Gradskog vijeća 
Ivana Popilovski						Igor Grčić

